KMCปรับสูตรขายหุ้นได้เงินเพิ่ม
KMC ปรับสูตรเพิ่มทุน ระดมทุนกว่า 2,000 ล้านบาท ผุด 4 แผนยักษ์
1 ก.พ. 2556

KMC ปรับสูตรเพิ่มทุน ระดมทุนกว่า 2,000 ล้านบาท ผุด 4 แผนยักษ์ 
นายวิรัตน์ เอี้ยวอักษร กรรมการผู้จัดการ บริษัท กฤษดามหานคร (KMC) เปิดเผยว่า บริษัทได้เปลี่ยนสูตรการเพิ่มทุน จากเดิม 4 หุ้นเดิมต่อ 5 หุ้นใหม่ เป็น 1 หุ้นเดิมต่อ 2 หุ้นใหม่ ราคาหุ้นละ 0.50 บาท และเสนอขายใบสำคัญแสดงสิทธิซื้อหุ้นสามัญ (วอร์แรนต์) ชุดที่ 3 (KMC – W 3) โดยไม่คิดมูลค่าให้กับผู้ถือหุ้นเดิมที่ซื้อหุ้นเพิ่มทุน สัดส่วน 7 หุ้นเพิ่มทุนต่อ 4 วอร์แรนต์ ราคาใช้สิทธิ 1 หุ้นต่อ 1 วอร์แรนต์ ราคาใช้สิทธิหุ้นละ 0.60 บาท กำหนดจองซื้อวันที่ 29 มี.ค.12 เม.ย.นี้ 
ทั้งนี้ KMC จะออกหุ้นเพิ่มทุน 4,486.25 ล้านหุ้น มูลค่าที่ตราไว้หุ้น (พาร์) 20 บาท และจะปรับลดพาร์เพื่อลดส่วนต่ำมูลค่าหุ้นและลดขาดทุนสะสม จากพาร์ 20 บาท เหลือ 0.70 บาท เพื่อให้จ่ายปันผลกับผู้ถือหุ้นได้ กรณีที่ผลดำเนินงานเป็นกำไร
นายวิรัตน์ กล่าวว่า การปรับสูตรเพิ่มทุนทำให้ระดมทุนได้มากขึ้น จาก 1,300 ล้านบาท เป็น 2,100 ล้านบาท ซึ่งนำมาใช้ลงทุนโครงการขนาดใหญ่ 4 โครงการ คือ การซื้อที่ดิน 7 ไร่ ที่ถนนพระราม 9 ใช้เงิน 450 ล้านบาท ซึ่งจะพัฒนาเป็นโครงการคอนโดมิเนียม ขนาด 5.7 หมื่นตารางเมตร มูลค่าโครงการ 1,600 ล้านบาท
การลงทุนโครงการที่เกาะล้าน ใช้เงินค่าซื้อสิทธิ 290 ล้านบาท และค่าพัฒนาโครงการ ใช้เงินทุนบริษัทอีก 500 ล้านบาท รวมถึงโครงการพัฒนาอสังหาริมทรัพย์ที่บริษัทกำลังศึกษาความเป็นไปได้ที่หาดใหญ่และภูเก็ต ที่ต้องใช้เงินลงทุนประมาณ 200-300 ล้านบาท
กรรมการผู้จัดการ กล่าวอีกว่า การเพิ่มทุนครั้งนี้รองรับการเติบโต โดยไม่ต้องเพิ่มทุนอีก 35 ปีข้างหน้า
“การปรับสัดส่วนเพิ่มทุนในครั้งนี้ทำให้ได้เงินมากขึ้น เพื่อนำมาพัฒนาโปรเจกต์ต่างๆ ที่จำเป็นต้องใช้เงินค่อนข้างเร็ว ในขณะที่ KMC มีข้อจำกัดในการขอสินเชื่อ ยืนยันเพิ่มทุนรอบนี้เพียงพอ 35 ปี”
นอกจากนี้ ผู้บริหารยังย้ำว่า การเพิ่มทุนจะไม่กระทบแผนการล้างขาดทุนสะสมเพื่อจ่ายเงินปันผลให้กับผู้ถือหุ้น อีกทั้งยังไม่กระทบกับ Book Value (BV) ของ KMC มากนัก ทั้งนี้หากเพิ่มทุนในสูตรเดิม BV จะอยู่ที่หุ้นละ 0.70 บาท ส่วนสูตรใหม่ BV จะอยู่ที่ 0.68 บาท ส่วนผลกระทบของราคาหุ้น ชดเชยได้จากมูลค่าเพิ่มของวอร์แรนต์ ซึ่งปรับราคาใช้สิทธิลงจาก 0.75 บาท เหลือ 0.60 บาท เท่ากับว่าผู้ถือหุ้นจะจ่ายเงินเพื่อใช้สิทธิลดลง 20% จูงใจให้ผู้ถือหุ้นเดิมใช้สิทธิในการจองซื้อ
สำหรับส่วนของหุ้นเพิ่มทุน PP 5,000 ล้านหุ้น มีนโยบายจัดสรรให้กับพันธมิตร ซึ่งจะเป็นนักลงทุนระยะยาว และมีความรู้ความชำนาญในธุรกิจอสังหาริมทรัพย์ที่จะเข้ามาช่วยเสริมการทำธุรกิจของ KMC